BYD Company

BYD Company Limited (от англ. Build Your Dreams, „изгради мечтите си“) е китайски конгломерат с няколко големи дъщерни дружества, включително производителя на автомобили BYD Auto, производителя на електронни части и комплектуващи BYD Electronic и FinDreams, търговска марка на множество компании, които произвеждат автомобилни компоненти и батерии за електромобили. Разположен е в Шънджън (Китай). В списъка на най-големите публични компании в света Forbes Global 2000 за 2022 г. BYD заема 580-о място. Притежател на компанията е китайският милиардер Ван Чуанфу. BYD има четири производствени бази – в Шъджън, Сиан, Шанхай и Пекин. История Компанията е основана от Ван Чуанфу (Wang Chuanfu) с финансовата подкрепа на неговия братовчед Люй Синян (Lv Xiangyang) през февруари 1995 г., като първоначално е произвеждала акумулатори. Като място на създаване на компанията е избран Шънджън, където по това време бързо се развива електронната промишленост. Към 2002 г., когато BYD се листва на Хонконгската фондова борса, тя вече е най-големият производител на акумулатори в Китай. През 2003 г. е закупен автомобилният завод в Qiaozhuang, провинция Шънси от държавния конгломерат Norinco и е трансформиран в дъщерно дружество на BYD Automobile. Компанията наследява от завода модела Flyer. В същото време в Пекин е закупен завод за производство на прес-форми и е създадено дизайнерско бюро в Шанхай. Първият собствен модел е F3, за който Toyota Corolla служи като модел. През следващите няколко години са пуснати в производство още редица модели, много от които също са подобни на моделите на Toyota. До 2010 г. продажбите достигат 500 хил. коли на година. Целта на компанията обаче е да започне да произвежда електрически превозни средства, а не просто да копира популярни модели с двигатели с вътрешно горене. Представен през 2008 г., BYD F3DM става първият в света plug-in хибриден автомобил (с възможност за включване към електрическата мрежа). Изцяло електрическият модел e6 е представен през 2010 г. Освен това през 2006 г. е основана друга дъщерна компания, BYD Automotive Industry, която в крайна сметка започва да произвежда автобуси, камиони (самосвали до 60 тона) и електрическо пътно оборудване, а по-късно и монорелсови влакове. През 2008 г. конгломератът на Уорън Бъфет Berkshire Hathaway купува около 10% от акциите на BYD. През 2011 г. е създадено съвместно предприятие с Daimler, което започва производството на автомобили под марката DENZA, но то просъществува недълго. През юни 2011 г. компанията емитира т.нар. А-акции, които са пуснати на Шънджънската фондова борса. През 2013 г. започва производството на нова серия модели, този път по собствен дизайн. Първият модел е Qin (Цин), кръстен на първата китайска империя, следните модели също са наречени на китайски империи: Tang (Тан), Yuan (Юен), Song (Сун) и Han (Хан). През 2016 г. е нает известният автомобилен дизайнер Волфганг Егер, който преди това е работил в Audi. През 2020 г. е създадено съвместно предприятие с Toyota за производство на електрически превозни средства. През март 2023 г. започва строителството на автомобилен завод на BYD в тайландската провинция Районг. През август 2023 г. BYD Electronics подписва споразумение за закупуване на заводите за електроника на американската компания Jabil в градовете Уси и Ченду за 2,2 млрд. щ.д. Собственици и ръководство Ван Чуанфу (Wang Chuan-fu, род. 8 април 1966 г.) – основател, председател на съвета на директорите и президент на компанията. Притежава 17,64% от акциите на BYD Company. Люй Синян (Lv Xiang-yang, род. през 1962 г.) – съосновател, вицепредседател на компанията. Преди създаването на компанията през 1995 г. работи в клона на Народната банка на Китай в Чаоху. Притежава 13,55% от акциите на BYD Company. Berkshire Hathaway притежава 20,49% Х-акции, които се котират на на Хонконгската фондова борса, което съответства на 7,73% от общата сума пуснати акции (чрез дъщерната компания Western Capital Group). Дейност Основните продукти на компанията са автомобили и компоненти, които представляват 52% от приходите през 2021 г., батериите и слънчевите панели представляват 7% от приходите, другите продукти включват компоненти за мобилни телефони и друга електроника, както и услуги за сглобяване на оборудване. На Китай (включително Хонг Конг, Макао и Тайван) се падат 70% от приходите. Леки автомобили От марката BYD BYD F0 – мини хечбек BYD F3 – първо поколение седан (модел от 2005 г.), изнасян само за пазарите в третия свят BYD F3 – рестайлинг второ поколение седан (модел 2014 г.) BYD New F3 – рестилизиран седан от трето поколение (модел 2016) BYD F5 – Su Rui седан върху удължена платформа на модел F3 BYD e5 300 – електрическо превозно средство (EV), базирано на модела Su Rui BYD Qin – седан с хибридно задвижване WTHEV BYD EV300 – електрическо превозно средство (EV), базирано на модела Qin BYD Yuan – Компактен кросоувър S1 с HEV хибридно задвижване BYD Song – Компактен кросоувър S3 с HEV хибридно задвижване BYD S6 – кросоувър в пълен размер BYD Tang – кросоувър с HEV хибридно задвижване, базирано на модела S6 BYD S7 – премиум кросоувър в пълен размер BYD M6 – миниван BYD e6 – компактно електрическо превозно средство (EV), специална версия за таксита с увеличен резерв на мощност до 400 km BYD Han – седан, предлага се като електрически автомобил и като хибрид BYD Shang – M3 DM хибриден компактен ван, базиран на платформата Nissan NV200, произведена е ограничена серия От марката Denza DENZA 500 EV – модернизиран електрически автомобил (EV), базиран на платформата MFA на Daimler (Mercedes Benz B-class W246) Denza D9 – миниван с електрическо задвижване Denza N7 – кросоувър с електрическо задвижване Denza N8 – кросоувър с хибридно задвижване, базирано на BYD Tang От марката FangChengBao Leopard 3 – компактен SUV Leopard 5 – среден SUV Leopard 8 – SUV в пълен размер От марката Yangwang Yangwang U6 – спортен седан Yangwang U8 – хибриден SUV Yangwang U9 – спортна кола Търговски автомобили BYD T3 – EV ван за доставка, базиран на модела Shang, ограничено производство BYD K9 – сериен градски нископодов 12-метров електрически автобус (27 места + 4 социални места) с резерв на мощност от около 250 km Прототипи BYD F3e BYD F6DM Дъщерни дружества Основни дъщерни дружества към 2021 г.: BYD Lithium Batteries Co., Ltd. (КНР, 100%, производство на литиево-йонни батерии) Shanghai BYD Co., Ltd. (КНР, 100%, производство на литиево-йонни батерии и слънчеви панели) BYD Auto Co., Ltd. (КНР, 100%, производство на автомобили) Huizhou BYD Battery Co., Ltd. (КНР, 100%, производство на литиево-йонни батерии) BYD Auto Industry Co., Ltd. (КНР, 100%, производство на автомобили и релсови превозни средства) BYD Electronic (International) Co., Ltd. (Хонконг, 66%, инвестиционен холдинг) BYD Precision Manufacture Co., Ltd. (КНР, 66%, производство на компоненти за мобилни телефони и друга електроника) Huizhou BYD Electronic Co., Ltd. (КНР, 66%, високо прецизен монтаж) Xi'an BYD Electronic Co., Ltd. (КНР, 66%, производство на компоненти за мобилни телефони) BYD Auto Sales Co., Ltd. (КНР, 100%, продажба на автомобили и гаранционни ремонти) Changsha BYD Auto Co., Ltd. (КНР, 100%, производство на автомобили и компоненти) BYD (Shangluo) Industrial Co., Ltd. (КНР, 100%, производство на слънчеви панели) Източници Външни препратки Официален сайт